Predkladacia správa

Správa o plnení úloh Národného akčného plánu na kontrolu tabaku na obdobie rokov 2012 – 2014 sa predkladá na základe uznesenia vlády č. 763 z 30. novembra 2011 podľa bodu C.1.
Vláda Slovenskej republiky uznesením č. 398 z roku 2007 prijala Národný program kontroly tabaku, ktorý je v histórii komplexnej politiky kontroly tabaku na Slovensku prvým programom so zameraním na najdôležitejší rizikový faktor morbidity a mortality. 
Vláda Slovenskej republiky uznesením č. 763 z 30. novembra 2011 schválila aktualizáciu Národného akčného plánu na kontrolu tabaku na obdobie rokov 2012 – 2014, v ktorom sa definujú konkrétne úlohy, časové plnenie, rezortná zodpovednosť a finančné krytie naplánovaných úloh. Ministerstvo zdravotníctva Slovenskej republiky predkladá Správu o plnení úloh Národného akčného plánu na kontrolu tabaku na obdobie rokov 2012 – 2014 ako nelegislatívny materiál na rokovanie vlády Slovenskej republiky.  
Správa charakterizuje plnenie stanovených úloh týchto rezortov: 
· Ministerstva zdravotníctva Slovenskej republiky

· Ministerstva obrany Slovenskej republiky 
· Ministerstva vnútra Slovenskej republiky

· Ministerstva školstva, vedy, výskumu a športu Slovenskej republiky

· Ministerstva dopravy, výstavby a regionálneho rozvoja Slovenskej republiky

· Ministerstva pôdohospodárstva a rozvoja vidieka Slovenskej republiky

· Ministerstva práce, sociálnych vecí a rodiny Slovenskej republiky

· Ministerstva hospodárstva Slovenskej republiky

· Ministerstva kultúry Slovenskej republiky
Cieľom akčného plánu bolo zlepšiť podmienky v oblasti:

· prevencie fajčenia na základných školách, stredných školách a vysokých školách, v zdravotníckych zariadeniach a v zariadeniach sociálnych služieb, 

· kontroly fajčenia na verejných miestach, 

· kontroly obsahu a zloženia tabakových výrobkov,

· poradenstva na odvykanie od fajčenia najmä prostredníctvom rozšírenia siete poradní na odvykanie od fajčenia na regionálnych úradoch verejného zdravotníctva a na vysokých školách,

· edukácie v školách a školských zariadeniach so zameraním na vydanie metodických príručiek a postupov pre pedagógov, rodičov a deti,

· výskumu o efektívnosti preventívnych opatrení s cieľom vyhodnotenia efektívnosti použitých prístupov a vynaložených finančných prostriedkov. Výskum sa týkal najmä legislatívnych opatrení na ochranu nefajčiarov, ktoré boli prijaté v minulosti a ktorých efekt sa dá hodnotiť formou prieskumov verejnej mienky.
Predkladaný materiál nemá finančný, ekonomický, environmentálny vplyv, vplyv na zamestnanosť ani na podnikateľské prostredie.
